Period: Old Babylonian
Genre: Literary
Transliteration:
<SURFACE>
e₂ ud huš an ki uŋ₃ erim₂-še₃ du₇-du₇
e₂ kur e₂-eš₂ diŋir-re-e-ne {ŋiš}rab₃ mah an ki-a
šag₄ u₂-sa₁₁-an ud-mud daŋal tag-ga ni₂ su-a ru-ru-gu₂
ab sumur zig₃-ga kur-ku il₂-la a-ra₂-bi lu₂ nu-zu
e₂ {ŋiš}es₂-ad erim₂-du-še₃ nu₂-a hul-ŋal₂-la su dub₂-bu
e₂ sa-par₄ igi-te-en-bi galam kad₅ uŋ₃ nam-re-eš ur₄-ur₄-u₃
e₂ zid-du erim₂-du igi ŋal₂ hul šu-bi nu-e₃
e₂ id₂-lu₂-ru-gu₂ si sa₂ nu-ug₇-e erim₂-e bar ak
e₂ mu mah irigal kur {d}utu e₃-a šag₄-bi lu₂ nu-zu
e₂ gu-la en-nu-uŋ₃ e₂ šer₇-da lu₂ nam-tag-ga kiŋ₂-kiŋ₂
e₂ zid-du erim₂-du bar im-ak-de₃ an-ne₂ mu-bi mu-mah
e₂ uš ki ŋar-ra-bi ni₂ gal im-da-ri
kan₄-bi u₂-sa₁₁-an sig₇-ga su zig₃ il₂-la-am₃
kun₄-bi ušumgal ka du₈-a lu₂-še₃ nu₂-a
zag-du₈-bi ŋiri₂ mah a₂ 2(diš)-bi lu₂-erim₂ sur-sur-ru-de₃
a-sal bar-bi ŋiri₂ sahar-ta im₂-ma ka ša-an-ša₅-ša₅-dam
dub-la₂ zag e₃-bi piriŋ su-ba saŋ nu-ŋa₂-ŋa₂-dam
nir-gam-ma-bi {d}tir-an-na-gin₇ ni₂ huš im-da-an-ri
{ŋiš}nu-kuš₂-u₃-bi hu-ri₂-in{mušen} umbin-bi niŋ₂ šu ti-a
{ŋiš}ig-bi hur-saŋ gal lu₂-erim₂-ra ŋal₂ nu-un-ta-da₁₃-da₁₃
lu₂ zid šu-ba la-ba-ni-in-ku₄-ku₄ ŋal₂ mu-un-ta-da₁₃-da₁₃
{ŋiš}saŋ-kul-bi piriŋ huš nam-šul-ba gu₂-da la₂-a
{ŋiš}suhub₄-bi muš-saŋ-kal eme ed₂-de₃ e-ne dag si-il-si-le-de₃
{ŋiš}si-ŋar-bi muš-šag₄-tur₃ ki sumur-ra ni₂-bi ur₃-ur₃-ru-dam
e₂-e an ki-a igi mi-ni-in-ŋal₂ sa-par₄-ra al-la₂
a₂-bi erim₂-du la-ba-ra-e₃ erim₂ al-ur₃-ur₃-re
nin-bi diŋir er₉ an ki-a me-lem₄-ma-ni dul-la
{d}nun-gal barag gal mah-bi-a zag-ge mu-un-di-ni-ib-sig₉
e₂-a muš₃-bi dur₂ im-mi-in-ŋar kalam im-ta-gen₆-ne₂
lugal-ra šag₄ unken-na-ka igi mu-na-ni-ŋal₂
erim₂-ŋal₂-la-ni {ŋiš}rab₃ mi-ni-gen₆-ne₂ en-nu-uŋ₃-ŋa₂-ni nu-til-e
e₂ gal ŋiš-bur₂ erim₂-še₃ nu₂-a kalam-e na degₓ(RI) šum₂-mu
i-zi hu-luh-ha a-ŋi₆ gaba zig₃-ga peš₁₀ ed₂-de₃-da sumur nu-til-le gal
saŋ um-de₆ lu₂-ulu₃ me-lem₄-ba saŋ nu-mu-un-de₃-ŋa₂-ŋa₂
ki di ku₅-ru-bi-še₃ diŋir an ki-a im-ši-gam-e-de₃-eš
{d}nin-e₂-gal-la-ke₄ barag za-gin₃-ba dur₂ an-še₃ bi₂-ib-ŋar
di kud ka-aš bar-re-de₃ igi mi-ni-in-ŋal₂ lul zid-bi mu-zu
sa-par₄-ra-ni igi-te-en he₂-a kalam-ma mu-un-na-an-la₂
hul-du ŋiri₃-ni nu-mu-un-dab₅-be₂ a₂-ni la-ba-ra-e₃
kan₄ e₂ gal-la ud huš saŋ zig₃-ga lu₂-ra su₃-su₃-da
šul diŋir-ra-na li-bi₂-in-dug₄-ga sa₂ um-ma-ni-dug₄
{d}nun-gal nin e₂ kur-ra-ra šu mah-a-ni im-si
lu₂-ulu₃-bi am šu si-il-la-gin₇ šu gig-ge₄ im-dab₅
ŋiri₃ mu-un-dab₅ e₂ a-nir-ra-še₃
tug₂ igi-na mu-un-si šag₄-sug₄-ga mu-un-ŋen
kaskal ŋiri₃-na im-ha-al-ha-al-e sila daŋal-la im-dab₅
lu₂ zu-a-ni gu₃ nu-mu-un-da-ab-be₂ bar-ta im-da-gub
{ŋiš}ig-bi ŋal₂-lu mah nu-um-zu mu₇-mu₇ niŋ₂-gig-bi
du₆-du₆-da ŋal₂ mu-un-da₁₃-da₁₃ ŋiš-hur-bi i₃-kur₂
lu₂-be₂-e-ne buru₅{mušen} {d}nin-ninna₂{mušen}ta šu-ta šub-ba-gin₇
ŋal₂ da₁₃-da₁₃-bi-še₃ {d}utu e₃-a-gin₇ igi-bi im-ši-ŋal₂
šeš šeš-ra ud ha-lam mu-un-da-aŋ₂-e ŋalga-bi i₃-kur₂-kur₂
šul-e šul-zu-ne nu-mu-un-zu-zu lu₂-kur₂ ŋen-na-me-eš
lu₂ lu₂ zu-ne ŋiškim nu-mu-un-ni₁₀-ni₁₀ ulutim₂-bi i₃-kur₂
e₂-a šag₄-bi er₂ a-nir-ra i-si-iš-bi im-gur₃-ru
šeg₁₂-bi lu₂ hul-ŋal₂ ba-an-ma₅-ma₅ lu₂ zid mu-un-u₃-tud
šag₄ ib₂-ba-bi er₂ a-nir-ra ud mi-ni-ib-zal-zal-e
ud um-ŋen e₂ kur ezen-gin₇ ni₂-bi-a ba-an-du₃
ki en₃ tar-re {d}id₂-lu₂-ru-gu₂-da diŋir ba-sug₂-ge-eš
zid-du erim₂-du bar im-ak-de₃ si sa₂ mu-un-u₃-tud
erim₂-ŋal₂-la-ni šu im-ri-ri-e a₂-ni la-ba-ra-e₃
ud-bi-a nin-e ni₂-te-a-ni mi₂ zid iri in-ga-am₃-me
diŋir ŋiri₃ kug {d}nun-gal-la-ke₄ ni₂ silim-eš₂ al-e
nin-me-en an-ne₂ nam mu-un-tar ŋe₂₆-e dumu an-na-me-en
{d}en-lil₂-le nam gal ma-an-tah e₂-gi₄-a-ni-me-en
diŋir-re-e-ne me an ki-a šu-ŋu₁₀-še₃ mu-un-ŋar-re-eš
ama ugu-ŋu₁₀ kug {d}ereš-ki-gal-la-ke₄ me-ni ma-ra-an-ba
irigal kur {d}utu e₃-a barag mah-ŋu₁₀ mi-ni-ri
e₂-gal ki-tuš kug nam-lugal-la-ka ŋe₂₆-e diŋir-bi-me-en
{d}inana-ra gal mu-un-da-ab-be₂ šag₄ giri₁₇-zal ŋal₂-la-ni-me-en
{d}nin-tur₅-e ki nam-dumu-zid-ka mu-da-an-gub-be₂
gi-dur kud-da nam tar-re-da inim sag₉-ge-bi mu-zu
nin aŋrig zid {d}en-lil₂-la₂-me-en niŋ₂-gur₁₁ ma-ŋar-ŋar
erim₃ niŋ₂ nu-silig-ge ŋa₂-a-kam <unk> ma-da <unk>
arhuš šag₄-ne-ša₄ ŋa₂-a-kam lu₂ la-ba-ra-an-ul₄-le-de₃-en
saŋ gig₂-ga igi-ŋa₂ mu-un-ŋal₂ en-nu-uŋ₃ im-ma-ak-e
im nam-til₃-la šu-ŋa₂ mu-un-ŋal₂ lu₂ zid bi₂-in-gub-be₂-en
erim₂-du a₂-ŋa₂ la-ba-ra-e₃ niŋ₂ ak-bi mu-zu
kur-kur-re ama diŋir-bi-gin₇ igi-bi im-ši-ŋal₂
nam-tag dugud šu-ta im-sig-ge-en ama arhuš-a-me-en
šag₄ mir-mir-ra im-sed₄-sed₄-de₃ a sed₄ im-su₃-ud
šag₄ hul mu-sed₄ ka garaš₂-ta lu₂ ba-ra-an-zi-zi-i
e₂-ŋu₁₀ šag₄-ne-ša₄ mu-un-du₃ nin lu₂ til₃-til₃-me-en
ŋissu-bi {ŋiš}ha-šu-ur₂-ra-gin₇ ki sikil-la bi₂-in-mu₂
nitalam-ŋu₁₀ {d}bi-ir-tum lu₂ ne₃ gal zag-ge mu-un-di-ni-ib-sig₉
barag gal mah-bi-a dur₂ im-mi-in-ŋar a₂ gal mu-da-aŋ₂-e
{d}udug e₂-ŋa₂ {d}lamma igi sag₉-me-eš lu₂ ba-an-ul₄-ul₄-e-ne
nu-banda₃ mah-ŋu₁₀ {d}ig-alim-ma {ŋiš}rab₃ šu-ŋa₂-kam
e₂-ŋu₁₀ saŋ en₃ tar-še₃ mu-un-il₂ lu₂ la-ba-an-ul₄-le-ne
ra-gaba-ŋu₁₀ niŋ₂-nam nu-ha-lam e₂-gal me-te-bi
iri {d}en-lil₂-le mu sa₄-a lul zid-bi mu-zu
{d}nin-har-ra-an-na inim-bi ba-da-de₆ igi-ŋu₁₀-še₃ bi₂-ib-dab₅-be₂
kindagal-ŋu₁₀ e₂ ni₂ gur₃-ru ki-nu₂-a ma-an-ŋa₂-ŋa₂
{d}ne-zi-il-la₂ šag₄ hul₂-la si ba-ab-sa₂-e niŋ₂ kal
e₂-gal lugal-la-ke₄ saŋ um-de₆ lu₂ šer₇-da ba-šum₂-mu
gal₅-la₂ gal-ŋu₁₀ {d}nin-dimgul-e a₂-ni mu-un-sud-e
ka šer₇-da-ka lu₂ bi₂-in-šum₂-mu-e saŋ ŋiš la-ba-ab-ra-ra
lu₂-u₁₈-lu-bi ka garaš₂-ta im-ra-an-zi-zi
e₂ nam-til₃-la-ŋa₂ ba-ni-in-ku₄-ku₄ en-nu-uŋ₃ im-ma-ak-e
sahar e₂-ŋa₂ tug₂ dan₄-dan₄-na lu₂ la-ba-an-si-si
e₂-ŋu₁₀ kurun₂-ta dab₅-ba-gin₇ lu₂-ra an-ed₃-de₃
muš-ŋiri₂ e₂ ku₁₀-ku₁₀-ga-ka me la₂-la₂
e₂-ŋu₁₀ lu₂ si sa₂ mu-un-u₃-tud lu₂-lul mu-un-te-en-ten
šeg₁₂-bi arhuš er₂ mi-ni-in-ŋal₂ šag₄-ne-ša₄-a mu-un-du₃
lu₂-ulu₃-ba šag₄ mu-un-na-ab-huŋ-e bar mu-un-na-ab-sed₄-de₃
šag₄ diŋir-ra-na u₃-mu-un-na-an-huŋ
kug sag₉-ga-gin₇ šu u₃-mu-ni-in-su-ub sahar u₃-mu-un-ta-zalag
kug saŋ bar kug-ge <unk> šu-a gub-ba-gin₇ sahar u₃-mu-un-ta-luh-luh
šu sag₉-ga diŋir-ra-na-še₃ im-ši-in-gi₄-gi₄
diŋir lu₂-ba-ke₄ su₃-u₄-ra₂-še₃ me-teš₂ hu-mu-i-i
lu₂-ulu₃-bi ka tar-ŋu₁₀ he₂-si-il-le nam-mah-ŋu₁₀ he₂-em-me
ar₂-ŋu₁₀ kalam-ma ak-ak-da-bi niŋ₂-me-ŋar sug₄-ga-am₃
i₃ li₂ tur₃ kug-ta mi₂ he₂-em-me niŋ₂ saŋ-bi ha-ma-an-tum₃
udu-i₃ amaš kug-ta mi₂ he₂-em-me niŋ₂ saŋ-bi ha-ma-an-tum₃
lu₂-ba {d}lamma sag₉-ga-ni-me-en ŋa₂-la nu-mu-un-ta-dag-ge
e₂-gal-la igištu-ni ŋe₂₆-me-en en-nu-uŋ₃ im-ma-ak-en
nin-e nam-mah-a-ni pa e₃ ak-a
e₂ kur e₂-eš₂ ki-tuš ki aŋ₂-ŋa₂-ni ni₂ me-lem₄ šum₂-ma
diŋir er₉ {ŋiš}rab₃ {d}a-nun-na-ke₄-ne nam-ma-ni lu₂ nu-zu
saŋ-kal me-a-na šu nu-ku₄-ku₄
{d}nun-gal-la za₃-mi₂

Cuneiform:
<SURFACE>
𒂍𒌓𒍽𒀭𒆠𒌧𒉈𒊒𒂠𒌌𒌌
𒂍𒆳𒂍𒂠𒀭𒊑𒂊𒉈𒄑𒈗𒈤𒀭𒆠𒀀
𒊮𒌑𒋜𒀭𒌓𒄷𒄭𒂼𒋳𒂵𒉎𒋢𒀀𒊒𒊒𒄘
𒀊𒊨𒍣𒂵𒆳𒆪𒅍𒆷𒀀𒁺𒁉𒇽𒉡𒍪
𒂍𒄑𒌍𒀜𒉈𒊒𒁺𒂠𒈿𒀀𒅆𒌨𒅅𒆷𒋢𒂀𒁍
𒂍𒊓𒆦𒅆𒋼𒂗𒁉𒃴𒆓𒌧𒉆𒊑𒌍𒌴𒌴𒅇
𒂍𒍣𒁺𒉈𒊒𒁺𒅆𒅅𒅆𒌨𒋗𒁉𒉡𒌓𒁺
𒂍𒀀𒇉𒇽𒊒𒄘𒋛𒁲𒉡𒌀𒂊𒉈𒊒𒂊𒁇𒀝
𒂍𒈬𒈤𒀍𒆳𒀭𒌓𒌓𒁺𒀀𒊮𒁉𒇽𒉡𒍪
𒂍𒄖𒆷𒂗𒉡𒌧𒂍𒉪𒁕𒇽𒉆𒋳𒂵𒆥𒆥
𒂍𒍣𒁺𒉈𒊒𒁺𒁇𒅎𒀝𒉈𒀭𒉌𒈬𒁉𒈬𒈤
𒂍𒍑𒆠𒃻𒊏𒁉𒉎𒃲𒅎𒁕𒊑
𒆍𒁉𒌑𒋜𒀭𒅊𒂵𒋢𒍣𒅍𒆷𒀀𒀭
𒄿𒇻𒁉𒃲𒁔𒅗𒂃𒀀𒇽𒂠𒈿𒀀
𒍠𒂃𒁉𒄈𒈤𒀉𒈫𒁉𒇽𒉈𒊒𒋩𒋩𒊒𒉈
𒀀𒊩𒁇𒁉𒄈𒅖𒋫𒁽𒈠𒅗𒊭𒀭𒀝𒀝𒁮
𒁾𒇲𒍠𒌓𒁺𒁉𒊊𒋢𒁀𒊕𒉡𒂷𒂷𒁮
𒉪𒃵𒈠𒁉𒀭𒌁𒀭𒈾𒁶𒉎𒍽𒅎𒁕𒀭𒊑
𒄑𒉡𒊨𒅇𒁉𒄷𒌷𒅔𒄷𒌢𒁉𒃻𒋗𒋾𒀀
𒄑𒅅𒁉𒄯𒊕𒃲𒇽𒉈𒊒𒊏𒅅𒉡𒌧𒋫𒋺𒋺
𒇽𒍣𒋗𒁀𒆷𒁀𒉌𒅔𒆭𒆭𒅅𒈬𒌧𒋫𒋺𒋺
𒄑𒊕𒆰𒁉𒊊𒍽𒉆𒂄𒁀𒄘𒁕𒇲𒀀
𒄑𒋗𒁲𒌍𒁉𒈲𒊕𒆗𒅴𒌓𒁺𒉈𒂊𒉈𒁖𒋛𒅋𒋛𒇷𒉈
𒄑𒋛𒃻𒁉𒈲𒊮𒉣𒇬𒆠𒊨𒊏𒉎𒁉𒃡𒃡𒊒𒁮
𒂍𒂊𒀭𒆠𒀀𒅆𒈪𒉌𒅔𒅅𒊓𒆦𒊏𒀠𒇲
𒀉𒁉𒉈𒊒𒁺𒆷𒁀𒊏𒌓𒁺𒉈𒊒𒀠𒃡𒃡𒊑
𒎏𒁉𒀭𒄊𒀭𒆠𒀀𒈨𒉈𒈠𒉌𒌋𒌆𒆷
𒀭𒉣𒃲𒁈𒃲𒈤𒁉𒀀𒍠𒄀𒈬𒌧𒁲𒉌𒅁𒋛
𒂍𒀀𒈹𒁉𒂉𒅎𒈪𒅔𒃻𒌧𒅎𒋫𒄀𒉌
𒈗𒊏𒊮𒌺𒈾𒅗𒅆𒈬𒈾𒉌𒅅
𒉈𒊒𒅅𒆷𒉌𒄑𒈗𒈪𒉌𒄀𒉌𒂗𒉡𒌧𒂷𒉌𒉡𒌀𒂊
𒂍𒃲𒄑𒁔𒉈𒊒𒂠𒈿𒀀𒌧𒂊𒈾𒊑𒋧𒈬
𒄿𒍣𒄷𒈛𒄩𒀀𒈪𒃮𒍣𒂵𒆠𒀀𒌓𒁺𒉈𒁕𒊨𒉡𒌀𒇷𒃲
𒊕𒌝𒁺𒇽𒍇𒈨𒉈𒁀𒊕𒉡𒈬𒌧𒉈𒂷𒂷
𒆠𒁲𒋻𒊒𒁉𒂠𒀭𒀭𒆠𒀀𒅎𒅆𒃵𒂊𒉈𒌍
𒀭𒎏𒂍𒃲𒆷𒆤𒁈𒍝𒆳𒁀𒂉𒀭𒂠𒉈𒅁𒃻
𒁲𒋻𒅗𒀸𒁇𒊑𒉈𒅆𒈪𒉌𒅔𒅅𒈜𒍣𒁉𒈬𒍪
𒊓𒆦𒊏𒉌𒅆𒋼𒂗𒃶𒀀𒌧𒈠𒈬𒌧𒈾𒀭𒇲
𒅆𒌨𒁺𒄊𒉌𒉡𒈬𒌧𒆪𒁉𒀉𒉌𒆷𒁀𒊏𒌓𒁺
𒆍𒂍𒃲𒆷𒌓𒍽𒊕𒍣𒂵𒇽𒊏𒋤𒋤𒁕
𒂄𒀭𒊏𒈾𒇷𒉈𒅔𒅗𒂵𒁲𒌝𒈠𒉌𒅗
𒀭𒉣𒃲𒎏𒂍𒆳𒊏𒊏𒋗𒈤𒀀𒉌𒅎𒋛
𒇽𒍇𒁉𒄠𒋗𒋛𒅋𒆷𒁶𒋗𒍼𒄄𒅎𒆪
𒄊𒈬𒌧𒆪𒂍𒀀𒉪𒊏𒂠
𒌆𒅆𒈾𒈬𒌧𒋛𒊮𒋤𒂵𒈬𒌧𒁺
𒆜𒄊𒈾𒅎𒄩𒀠𒄩𒀠𒂊𒋻𒂼𒆷𒅎𒆪
𒇽𒍪𒀀𒉌𒅗𒉡𒈬𒌧𒁕𒀊𒁉𒁇𒋫𒅎𒁕𒁺
𒄑𒅅𒁉𒅅𒇻𒈤𒉡𒌝𒍪𒅲𒅲𒃻𒍼𒁉
𒇯𒇯𒁕𒅅𒈬𒌧𒋺𒋺𒄑𒄯𒁉𒉌𒉽
𒇽𒁉𒂊𒉈𒉅𒄷𒀭𒎏𒇧𒄷𒋫𒋗𒋫𒊒𒁀𒁶
𒅅𒋺𒋺𒁉𒂠𒀭𒌓𒌓𒁺𒀀𒁶𒅆𒁉𒅎𒅆𒅅
𒋀𒋀𒊏𒌓𒄩𒇴𒈬𒌧𒁕𒉘𒂊𒃌𒁉𒉌𒉽𒉽
𒂄𒂊𒂄𒍪𒉈𒉡𒈬𒌧𒍪𒍪𒇽𒉽𒁺𒈾𒈨𒌍
𒇽𒇽𒍪𒉈𒅆𒁾𒉡𒈬𒌧𒆸𒆸𒅊𒀩𒁉𒉌𒉽
𒂍𒀀𒊮𒁉𒀀𒅆𒀀𒉪𒊏𒄿𒋛𒅖𒁉𒅎𒅍𒊒
𒋞𒁉𒇽𒅆𒌨𒅅𒁀𒀭𒅡𒅡𒇽𒍣𒈬𒌧𒅇𒌅
𒊮𒌈𒁀𒁉𒀀𒅆𒀀𒉪𒊏𒌓𒈪𒉌𒅁𒉌𒉌𒂊
𒌓𒌝𒁺𒂍𒆳𒂡𒁶𒉎𒁉𒀀𒁀𒀭𒆕
𒆠𒇷𒋻𒊑𒀭𒀀𒇉𒇽𒊒𒄘𒁕𒀭𒁀𒁻𒄀𒌍
𒍣𒁺𒉈𒊒𒁺𒁇𒅎𒀝𒉈𒋛𒁲𒈬𒌧𒅇𒌅
𒉈𒊒𒅅𒆷𒉌𒋗𒅎𒊑𒊑𒂊𒀉𒉌𒆷𒁀𒊏𒌓𒁺
𒌓𒁉𒀀𒎏𒂊𒉎𒋼𒀀𒉌𒊩𒍣𒌷𒅔𒂵𒀀𒀭𒈨
𒀭𒄊𒆬𒀭𒉣𒃲𒆷𒆤𒉎𒁲𒂠𒀠𒂊
𒎏𒈨𒂗𒀭𒉌𒉆𒈬𒌧𒋻𒂷𒂊𒌉𒀭𒈾𒈨𒂗
𒀭𒂗𒆤𒇷𒉆𒃲𒈠𒀭𒈭𒂍𒄄𒀀𒉌𒈨𒂗
𒀭𒊑𒂊𒉈𒈨𒀭𒆠𒀀𒋗𒈬𒂠𒈬𒌧𒃻𒊑𒌍
𒂼𒌋𒅗𒈬𒆬𒀭𒎏𒆠𒃲𒆷𒆤𒈨𒉌𒈠𒊏𒀭𒁀
𒀍𒆳𒀭𒌓𒌓𒁺𒀀𒁈𒈤𒈬𒈪𒉌𒊑
𒂍𒃲𒆠𒆪𒆬𒉆𒈗𒆷𒅗𒂷𒂊𒀭𒁉𒈨𒂗
𒀭𒈹𒊏𒃲𒈬𒌧𒁕𒀊𒁉𒊮𒅗𒉌𒅅𒆷𒉌𒈨𒂗
𒀭𒎏𒌅𒂊𒆠𒉆𒌉𒍣𒅗𒈬𒁕𒀭𒁺𒁉
𒄀𒄙𒋻𒁕𒉆𒋻𒊑𒁕𒅗𒊷𒄀𒁉𒈬𒍪
𒎏𒅆𒁾𒍣𒀭𒂗𒆤𒇲𒈨𒂗𒃻𒂵𒈠𒃻𒃻
𒌿𒃻𒉡𒍂𒄀𒂷𒀀𒄰<unk>𒈠𒁕<unk>
𒃣𒊮𒉈𒁺𒂷𒀀𒄰𒇽𒆷𒁀𒊏𒀭𒄉𒇷𒉈𒂗
𒊕𒈪𒂵𒅆𒂷𒈬𒌧𒅅𒂗𒉡𒌧𒅎𒈠𒀝𒂊
𒅎𒉆𒋾𒆷𒋗𒂷𒈬𒌧𒅅𒇽𒍣𒉈𒅔𒁺𒁉𒂗
𒉈𒊒𒁺𒀉𒂷𒆷𒁀𒊏𒌓𒁺𒃻𒀝𒁉𒈬𒍪
𒆳𒆳𒊑𒂼𒀭𒁉𒁶𒅆𒁉𒅎𒅆𒅅
𒉆𒋳𒂂𒋗𒋫𒅎𒋝𒄀𒂗𒂼𒃣𒀀𒈨𒂗
𒊮𒂇𒂇𒊏𒅎𒈹𒁲𒈹𒁲𒉈𒀀𒈹𒁲𒅎𒋤𒌓
𒊮𒅆𒌨𒈬𒈹𒁲𒅗𒆠𒆘𒋫𒇽𒁀𒊏𒀭𒍣𒍣𒄿
𒂍𒈬𒊮𒉈𒁺𒈬𒌧𒆕𒎏𒇽𒋾𒋾𒈨𒂗
𒄑𒈪𒁉𒄑𒄩𒋗𒌫𒊏𒁶𒆠𒂖𒆷𒉈𒅔𒊬
𒊩𒍑𒁮𒈬𒀭𒁉𒅕𒌈𒇽𒊊𒃲𒍠𒄀𒈬𒌧𒁲𒉌𒅁𒋛
𒁈𒃲𒈤𒁉𒀀𒂉𒅎𒈪𒅔𒃻𒀉𒃲𒈬𒁕𒉘𒂊
𒀭𒌜𒂍𒂷𒀭𒆗𒅆𒊷𒈨𒌍𒇽𒁀𒀭𒄉𒄉𒂊𒉈
𒉡𒌉𒈤𒈬𒀭𒅅𒄋𒈠𒄑𒈗𒋗𒂷𒄰
𒂍𒈬𒊕𒇷𒋻𒂠𒈬𒌧𒅍𒇽𒆷𒁀𒀭𒄉𒇷𒉈
𒊏𒃮𒈬𒃻𒉆𒉡𒄩𒇴𒂍𒃲𒈨𒋼𒁉
𒌷𒀭𒂗𒆤𒇷𒈬𒄷𒈿𒀀𒈜𒍣𒁉𒈬𒍪
𒀭𒎏𒄯𒊏𒀭𒈾𒅗𒁉𒁀𒁕𒁺𒅆𒈬𒂠𒉈𒅁𒆪𒁉
𒃳𒈬𒂍𒉎𒅍𒊒𒆠𒈿𒀀𒈠𒀭𒂷𒂷
𒀭𒉈𒍣𒅋𒇲𒊮𒄾𒆷𒋛𒁀𒀊𒁲𒂊𒃻𒆗
𒂍𒃲𒈗𒆷𒆤𒊕𒌝𒁺𒇽𒉪𒁕𒁀𒋧𒈬
𒋼𒇲𒃲𒈬𒀭𒎏𒈣𒈮𒂊𒀉𒉌𒈬𒌧𒋤𒂊
𒅗𒉪𒁕𒅗𒇽𒉈𒅔𒋧𒈬𒂊𒊕𒄑𒆷𒁀𒀊𒊏𒊏
𒇽𒍇𒇻𒁉𒅗𒆠𒆘𒋫𒅎𒊏𒀭𒍣𒍣
𒂍𒉆𒋾𒆷𒂷𒁀𒉌𒅔𒆭𒆭𒂗𒉡𒌧𒅎𒈠𒀝𒂊
𒅖𒂍𒂷𒌆𒃋𒃋𒈾𒇽𒆷𒁀𒀭𒋛𒋛
𒂍𒈬𒁷𒋫𒆪𒁀𒁶𒇽𒊏𒀭𒇯𒁺𒉈
𒈲𒄈𒂍𒈪𒈪𒂵𒅗𒈨𒇲𒇲
𒂍𒈬𒇽𒋛𒁲𒈬𒌧𒅇𒌅𒇽𒈜𒈬𒌧𒋼𒂗𒋼
𒋞𒁉𒃣𒀀𒅆𒈪𒉌𒅔𒅅𒊮𒉈𒁺𒀀𒈬𒌧𒆕
𒇽𒍇𒁀𒊮𒈬𒌧𒈾𒀊𒂠𒂊𒁇𒈬𒌧𒈾𒀊𒈹𒁲𒉈
𒊮𒀭𒊏𒈾𒅇𒈬𒌧𒈾𒀭𒂠
𒆬𒊷𒂵𒁶𒋗𒅇𒈬𒉌𒅔𒋢𒌒𒅖𒅇𒈬𒌧𒋫𒌓
𒆬𒊕𒁇𒆬𒄀<unk>𒋗𒀀𒁺𒁀𒁶𒅖𒅇𒈬𒌧𒋫𒈛𒈛
𒋗𒊷𒂵𒀭𒊏𒈾𒂠𒅎𒅆𒅔𒄄𒄄
𒀭𒇽𒁀𒆤𒋤𒌓𒁺𒂠𒈨𒌨𒄷𒈬𒄿𒄿
𒇽𒍇𒁉𒅗𒋻𒈬𒃶𒋛𒅋𒇷𒉆𒈤𒈬𒃶𒅎𒈨
𒌒𒈬𒌧𒈠𒀝𒀝𒁕𒁉𒃻𒈨𒃻𒋤𒂵𒀀𒀭
𒉌𒉌𒉣𒇬𒆬𒋫𒊩𒃶𒅎𒈨𒃻𒊕𒁉𒄩𒈠𒀭𒉐
𒇻𒉌𒁦𒆬𒋫𒊩𒃶𒅎𒈨𒃻𒊕𒁉𒄩𒈠𒀭𒉐
𒇽𒁀𒀭𒆗𒊷𒂵𒉌𒈨𒂗𒂷𒆷𒉡𒈬𒌧𒋫𒁖𒄀
𒂍𒃲𒆷𒅆𒁺𒉌𒂷𒈨𒂗𒂗𒉡𒌧𒅎𒈠𒀝𒂗
𒎏𒂊𒉆𒈤𒀀𒉌𒉺𒌓𒁺𒀝𒀀
𒂍𒆳𒂍𒂠𒆠𒆪𒆠𒉘𒂷𒉌𒉎𒈨𒉈𒋧𒈠
𒀭𒄊𒄑𒈗𒀭𒀀𒉣𒈾𒆤𒉈𒉆𒈠𒉌𒇽𒉡𒍪
𒊕𒆗𒈨𒀀𒈾𒋗𒉡𒆭𒆭
𒀭𒉣𒃲𒆷𒍠𒊩